Paramedici red katjie uit enjinSokkies by sy nuwe ‘mamma’. Foto: Nercare 911 ŉ Babakat is Donderdag tydens ŉ regstreekse televisienuusuitsending op Margate se strand gered. Chris Botha, woordvoerder van Netcare 911, het gesê ŉ nuusspan van eNCA was by die suidkusdorp om oor vakansieverwante nuusgebeure te berig, toe Netcare 911 se stasiebestuurder, Craig Botha, die katjie se noodkrete uit die nuusspan se voertuig gehoor het. “Paramedici het onder die voertuig ingekruip en na ŉ ruk agtergekom die katjie is naby die enjin. Na ŉ gespook is die katjie deur die enjinkap gered,” het Botha gesê. Die kat was ongedeerd. ŉ Paramedikus van Netcare 911 het die katjie aangeneem en Sokkies gedoop.